Norsk ferieparadis i Spania rystet av mystisk drap. Er Putins hemmelige drapspatruljer løs igjen? 
Det mystiske drapet i ferieparadiset på Costa Blanca vekker oppsikt. Det er flere grunner til at de fleste tror en russisk drapspatrulje på oppdrag for Putin er løs.  Nordmenn flest forbinder Villajoyosa med lange strender, palmer og kafeer. Her ligger blant annet ferie- og helsesenteret Solgården. Den lille byen på Unescos verdensarvliste frister med lange strender, palmer og kafeer.  Nå er ferieparadiset blitt senter for en uvanlig drapssak.  Tirsdag 13. februar gikk en 33 år gammel mann ned på parkeringsplassen i boligblokken han bodde. Ved bilen ventet to personer som skjøt ham med minst 12 skudd.  De to drapsmennene rømte i en hvit bil, som senere ble funnet utbrent. – Folk er redde. Hvem kunne gjort noe slikt? Alt er veldig rart, sa en nabo til den spanske avisen Informacion. Både spansk politi og den ukrainske sikkerhetstjenesten bekrefter at offeret var den russiske helikopterpiloten Maxim Kuzminov.  Drapet tolkes som om Putin igjen har sluppet en av sine drapspatruljer løs i Europa. Den spektakulære flukten fra Russland I august i fjor fløy Maxim Kuzminov et russisk militært Mi-8-helikopter i svært lav høyde over grensen til Ukraina. Han landet på en eng ved Kharkiv. De to andre mannskapene om bord, som ikke ville overgi seg, ble drept av ukrainske sikkerhetsstyrker etter landing. Kuzminov var på forhånd lovet 500.000 dollar og et nytt, fritt liv i Europa. Bak lå en seks måneder lang etterretningsoperasjon. På forhånd hadde Kuzminovs familie fått hjelp til å forlate Russland. Det hele ble feiret som en spektakulær seier av den ukrainske etterretningstjenesten. Kuzminov selv sa at han rømte fordi han var imot krigen. – Jeg vil ikke være medskyldig i russiske forbrytelser, sa han.  Inviterte ekskjæresten – ble skutt – Vi kan bekrefte at han er drept, sa en talsmann for den ukrainske sikkerhetstjenesten mandag. En annen, anonym kilde i den ukrainske etterretningstjenesten, GUR, gikk enda lengre i avisen Ukrajinska Pravda. – Han bestemte seg for å reise til Spania i stedet for å bli her i Ukraina.  Avisen antyder at Kuzminov gjorde en stor tabbe. – Etter det vi vet, inviterte han sin ekskjæreste til sitt sted. Så ble han funnet skutt. Russisk etterretning lovet å drepe ham Russiske myndigheter har stemplet Kuzminov som forræder og lovet hevn. – Vi vil finne ham. Han vil få den strengeste straffen, meldte den største russiske TV-kanalen i oktober. Dersom russisk etterretning står bak, er det ikke første gang Putin sender drapspatruljer til europeiske land. Putin hyllet sykkel-drapsmannen i et intervju med Tucker Carlson nylig.  – Denne personen, ut fra sitt patriotiske sinnelag, eliminerte en banditt i en europeisk hovedstad, sa Putin.  I russiske medier feires drapet i Spania som en stor seier. Sjefen for den russiske utenlandsetterretningen, Sergej Narysjkin, sa til nyhetsbyrået Tass at «den kriminelle forræderen» var «moralsk død» allerede da han rømte Russland. Visste at han ville bli jaget Da Kyzminov sto frem på en pressekonferanse i Kyiv, ble han spurt om han ikke var redd for Putins drapsmenn. – Ja, det er skremmende. Det kan skje, sa Kuzminov, men la til at han var en veldig religiøs person.  – Jeg begynner alltid morgenbønnen med å si: Hele universet er med meg på min vei. Gud ga meg liv, og han kan også ta det vekk. Derfor er jeg ikke redd for noen ting.
En mystisk drapssak skaper uro i ferieparadiset La Vilajoyosa på Costa Blanca. En 33 år gammel mann, den russiske helikopterpiloten Maxim Kuzminov, ble skutt på parkeringsplassen til sitt eget hus. Drapsmennene rømte i en hvit bil. Kuzminov flyktet med et helikopter fra Russland til Ukraina i august etter løfte om 500.000 dollar i belønning.  Russisk etterretning mistenkes for å stå bak drapet. Årsaken er at russiske myndigheter tidligere har lovet å hevne seg på Kuzminov, og tidligere har stått bak flere andre drap og drapsforsøk i Europa. 